钦定古今图书集成/明伦汇编/皇极典/第205卷 > 魏
## 钦定古今图书集成/明伦汇编/皇极典/第205卷 > 魏

### 文帝黄初元年诏正朔仍汉制

按《魏志文帝本纪》，不载。按《辛毗传》，文帝践祚，毗迁
侍中，赐爵关内侯，时议改正朔，毗以魏氏遵舜禹之
统，应天顺民，至于汤武，以战伐定天下，乃改正朔。孔
子曰：“行夏之时。”《左氏传》曰：“夏数为得天正。”何必期于
相反？帝善而从之。

按《宋书礼志》，魏文帝虽受禅于汉，而以夏数为得天。
故黄初元年诏曰：“孔子称行夏之时，乘殷之辂，服周
之冕，乐则《韶》舞，此圣人集群代之美事，为后王法制
也。”《传》曰：“夏数为得天。”朕承唐虞之美，至于正朔，当依
虞夏故事。若殊徽号，异器械，制礼乐，易服色，用牲币，
自当随土德之数，每四时之季，月服黄，十八日腊以
“丑，牲用白，其饰节旄自当赤，但节幡黄耳。其馀郊祀
天地、朝会四时之服，宜如汉制；宗庙所服，一如周礼。”
尚书令桓阶等奏：“据三正、周复之义，国家承汉氏人
正之后，当受之以地正，牺牲宜用白。今从汉十三月
正，则牺牲不得独改。今新建皇统，宜稽古典，先代以
从天命，而告朔牺牲，壹皆不改，非所”以明革命之义
也。诏曰：“服色如所奏，其馀宜如虞承唐，但腊日用丑
耳。”此亦圣人之制也。

### 明帝太和元年诏议改正朔

按《魏志》明帝本纪不载按《宋书礼志》。明帝即位便
有改正朔之意。朝议多异同。故持疑不决。久乃下诏
曰：“黄初以来，诸儒共论正朔。或以改之为宜。或以不
改为是。意取駮异。于今未决。朕在东宫时闻之。意常
以为夫子作《春秋》，通三统，为后王法。正朔各从色，不
同因袭。自五帝、三王以下，或父子相继，同体异德；或
纳大麓，受终文祖；或寻干戈，从天行诛。虽遭遇异时，
步骤不同，然未有不改正朔，用服色，表明文物，以章
受命之符也。由此言之，何必以不改为是邪？”于是公
卿以下博议，侍中高堂隆议曰：“按自古有文章以来，
帝王之兴，受禅之与干戈，皆改正朔，所以明天道，定
民心也。《易》曰：‘革，元亨，利贞，有孚，改命，吉’。”汤武革命，应
乎天，从乎人。其义曰：水火更用事，犹王者必改正朔，
易服色也。《易通卦验》曰：“王者必改正朔，易服色，以应
天地三气三色。”《书》曰：“若稽古帝舜曰：‘重华建皇，授政，
改朔’。”初，高阳氏以十一月为正，荐玉以赤缯；高辛氏
以十三月为正，荐玉以白缯。《尚书传》曰：“舜定钟石，论
人声，乃及鸟兽，咸变于”前，故定四时。改尧正。《诗》曰：“一
之日觱发，二之日栗烈，三之日于耜。”《传》曰：“一之日，周
正月；二之日，殷正月；三之日，夏正月。”《诗推度灾》曰：“如
有继周而王者，虽百世可知。”以前检后，文质相因，法
度相改。三而复者，正色也；二而复者，文质也。以前检
后，谓轩辕、高辛、夏后氏、汉皆以十三月为正，少昊、有
唐、有殷皆以十二月为正，高阳、有虞、有周皆以十一
月为正。后虽百世，皆以前代三而复也。《礼大传》曰：“圣
人南面而治天下，必正度量，考文章，改正朔，易服色，
殊徽号。”《乐稽曜嘉》曰：“禹将受位，天意大变，迅风雷雨，
以明将去虞而适夏也。”是以舜禹虽继平受禅，犹制
礼乐，改正朔，以应天从民。夏以十三月为正，“法物之
始，其色尚黑。殷以十二月为正，法物之牙，其色尚白。
周以十一月为正，法物之萌，其色尚赤。能察其类，能正其本，则岳渎致云雨，四时和，五稼成，麟凤翔集。”《春
秋》十七年夏六月甲子朔，日有蚀之。《传》曰：“当夏四月，
是谓孟夏。”《春秋元命苞》曰：“王者受命，昭然明于天地
之理。故必移居处，更称号，改正朔，易服色，以明天命，
圣人之宝质。文再而改，穷则相承，周则复始，正朔改
则天命显。”凡典籍所记，不尽于此，略举大较，亦足以
明也。太尉司马懿、尚书仆射卫臻、尚书薛悌、中书监
刘放、中书侍郎刁干、博士秦静、赵怡、中侯中诏季岐
以为宜改，侍中缪袭、散骑常侍王肃、尚书郎魏衡、太
子舍人黄阙以为不宜改。

### 景初元年改建丑月为岁首

按《魏志明帝本纪》，“景初元年春正月壬辰，山茌县言
黄龙见。于是有司奏，以为魏得地统，宜以建丑之月
为正，三月定历，改年为孟夏，四月服色尚黄，牺牲用
白，戎事乘黑首白马，建大赤之旗，朝会建大白之旗。
改《太和历》曰《景初历》。”其春夏秋冬孟仲季月，虽与正
岁不同，至于郊祀迎气，礿祀蒸尝，巡狩蒐田，分至启
闭，班宣时令，中气早晚，敬授民事，皆以正岁斗建，为
历数之序。　按《高堂隆传》：明帝以隆为侍中，时军国
多事，用法深重，隆上疏曰：夫拓迹垂统，必俟圣明，辅
世匡治，亦须良佐，用能庶绩其凝，而品物康乂也。夫
移风易俗，宣明道化，使四表同风，回首面内，德教光
熙，九服慕义，固非俗吏之所能也。今有司务纠刑书，
不本大道，是以刑用而不措，俗弊而不敦。宜崇礼乐，
班叙明堂，修三雍，大射养老，营建郊庙，尊儒士，举逸
民，表章制度，改正朔，易服色，布恺悌，尚俭素，然后备
礼封禅，归功天地，使《雅》《颂》之声盈于六合，缉熙之化
混于后嗣，斯盖至治之美事，不朽之贵业也。然九域
之内，可揖让而治，尚何“忧哉？不正其本而救其末，譬
犹棼丝，非政理也。可命群公卿士、通儒造具其事，以
为典式。”隆又以为“改正朔，易服色，殊徽号，异器械，自
古帝王所以神明其政，变民耳目，故三春称王，明三
统也。”于是敷演旧章，奏而改焉。帝从其议，改青龙五
年春三月为景初元年，孟夏四月，服色尚黄，牺牲用
白，从地正也。

按《宋书礼志》：青龙五年，山茌县言黄龙见。帝乃诏三
公曰：“昔在庖牺，继天而王，始据木德，为群代首。自兹
以降，服物氏号，开元著统者，既膺受命历数之期，握
皇灵迁兴之运，承天改物，序其纲纪，虽炎、黄、少昊、颛
顼、高辛、唐、虞、夏后，世系相袭，同气共祖，犹豫昭显所
受之运，著明天人去就之符，无不改易制度，更定礼”
乐，延群后，班瑞信，使之焕炳可述于后也。至于正朔
之事，当明示变改，以彰异代，曷疑其不然哉？文皇帝
践祚之初，庶事草创，遂袭汉正，不革其统。朕在东宫，
及臻在位，每览书籍之林，总公卿之议。夫言三统相
变者，有明文；云“虞夏相因”者，无其言也。《历志》曰：“天统
之正在子，物萌而赤；地统之正在丑，物化而白。人统
之正在寅，物成而黑。但含生气，以微成著。故太极运
三辰五星于上，元气转三统五行于下，登降周旋，终
则又始。”言天地与人所以相通也。仲尼以大圣之才，
祖述尧舜，范章文武，制作《春秋》，论究人事，以贯百王
之则。故于三微之月，每月称王，以明三正，迭相为首。
夫祖述尧舜，以论三“正，则其明义，岂使近在殷周而
已乎？朕以眇身，继承洪绪，既不能绍上圣之遗风，扬
先帝之休德，又使王教之弛者不张，帝典之阙者未
补，亹亹之德不著，亦恶可已乎！今推三统之次，魏得
地统，当以建丑之月为正。考之群艺，厥义彰矣。”改青
龙五年春三月为景初元年孟夏四月。

景初三年正月，齐王即皇帝位。十二月诏仍以建寅
月为岁首。

按《魏志齐王本纪》，景初三年正月丁亥，即皇帝位。十
二月诏曰：“烈祖明皇帝以正月弃背，天下臣子永惟
忌日之哀，其复用夏正。虽违先帝通三统之义，斯亦
礼制所由变改也。”又夏正于数为得天正，其以建寅
之月为正始元年正月，以建丑月为后十二月。　按
《宋书礼志》，景初三年正月，齐王即位。是年十二月，尚
书卢毓奏：“烈祖明皇帝以今年正月弃离万国，《礼》忌
日不乐，甲乙之谓也。烈祖明皇帝建丑之月弃天下，
臣妾之情，于此正日有甚甲乙。今若以建丑正朝四
方，会群臣，设盛乐，不合于礼。”博士乐祥议：“正日旦受
朝贡，群臣奉贽，后五日乃大宴会，作乐。”太尉属朱诞
议：“今因宜改之际，还修旧则，元首建寅，于制为便。大
将军属刘肇议，宜过正一日乃朝贺大会，明令天下
知崩亡之日不朝也。”诏曰：“省奏事，五内断绝，奈何奈
何！烈祖、明帝以正日弃天下，每与皇太后念此日至，
心有剥裂，不可以此日朝群辟，受庆贺也。月二日会，
又非故也，听当还夏正月。虽违先帝通三统之义，斯
亦子孙哀惨永怀。又夏”正朔得天数者，其以建寅之
月为岁首。